Folketing
2003-11-07

SF foreslår, at vi skal afskaffe grundtakstmodellen i 2004. Venstre kan ikke støtte dette forslag. Modellen går jo ud på, at den, der bestiller musikken i det sociale arbejde, også betaler for musikken. På den måde skulle vi sikre, at det bliver den helt rigtige musik, der bliver bestilt, og at orkesteret har den rigtige størrelse. Det betyder, at der nu bliver klare snitflader mellem dem, der bestiller det sociale arbejde, og dem, der betaler for det. Det betyder, at der på længere sigt vil komme mere styr på udgifterne, fordi kommunerne vil satse på et mere varieret udbud af f.eks. anbringelsessteder. Grundtakstmodellen, eller skal vi kalde det den kommunale egenfinansieringsmodel, har jo kun virket fra den 1. januar 2002. Det første år er altid det vanskeligste. Mange ting vil gå galt i starten, når man indleder en reform, som flytter mange milliarder kroner. Jeg kender ikke en eneste stor reform, som har været uden visse fødselsvanskeligheder.